# Goulènnet hac é vou reit teoh

| ◄ Ag er Sacremand a Briedereah | Goulènnet hac é vou reit teoh | Ag er Bedèn particuliér  ► |
ER Bedèn e zou ur sàu a hur speret hac a hur halon trema Doué, eit en adorein, er mêlein, en trugairicad, hum offrein dehou ha goulèn guet t’ou hun dobérieu. Rac-ce adorein Doue, er mêlein, en trugairicad, goulèn guet-t’ou un dra-benac, hum offrein dehou e zou quel liès a fæçon de bedein.
Eèllein e rér pedein pé a galon hemb quin, pé a galon hac a vêg. Eèllein e rér pedein é particuliér pé é publiq. Er bedèn a galon hemb quin, e zou hanhuét Oræson mantal : er bedèn a vêg e zou hanhuét Oræson vocal. Mæs honnén n’en dai agréabl de Zoué meid é quemènd ma vai er galon de unan guet er bêg a pe hum adressér doh Doué. Er bedèn particuliér e zou en hani e ra peb-unan a costé : hac er bedèn publiq e zou en hani e ra er Fidelèt assamblét é Hanhue en Eutru-Doué. En eil hac éguilé e zou agréabl de Zoué, mar dint groeit èl ma faut ; mæs er bedèn publiq en dès neoah mui a nærh hac a véritt, rac m’en dai groeit é Hanhue en Ilis, ha rac m’en dès Jesus-Chrouist grateit en hum gavou perpet él léh ma vou deu pé tri assamblét én é Hanhùe.
Requis-è absolumant pedein. Rac d’obér hun nès a baud a dreu : hac a hanamb hun hunan n’en domb capabl de nitra eit hur salvedigueah. Ne ouhèmb quet hur bout pas memb ur chonge mat, é-mé S. Paul : mæs ol er péh e eèllamb, e za demb a Zoué. Rac-ce é larai er Roué santel David : Eid-on-mé me zou peur ha miserabl, men Doué secourét mé. Doué e ra sur mar a hræce hemb n’ou goulènnér ; mæs bout-ç’ou hilleih n’en dint reit meit d’er-ré ou goulèn, èl mei, revè S. Augustin, er græce a berseverance. Goulènnamb er græce-ze drès er-ré-ral. Ne hoès quet receuèt, é-mé S. Jâq, rac ne hoès quet goulènnét, pé rac ne hoès quet goulènnét èl ma faut. Er bedèn e zou er moyand d’hur boud er græceu hemb péré ne rehèmb quet hur salvedigueah. Réd-è enta pedein.
Jesus-Chrouist en dès ehue ordrénét temb pedein. Réd-è, é-m’ean, perpet pedein hemb scùéhein. Ean en dès reit temb hoah en exampl a guemènt-ce, a pe hum dènnai ar lein er Manné, ha ma passai en noz é pedein.
Réd-è pedein é spécial : 1.° De vitin a pe sàuér ha de noz a pe yèr de gousquèt : hac er-ré ne brezant quet pedein ahoèl d’er hourceu-ze, e vihue èl tud hemb Fé, hemb Lezèn ha hemb Religion. En dud n’ou dès quet sourci a obér d’er-ré-zou idan ou berh, larèt ou fedènneu de noz ha de vitin, e vanq de unan ag en deværieu principal a Grechéneah.
2.° A pe gommancér un dra vras-benac eit gloër en Eutru-Doué, pé ma hum gav ur biæz-benac én hènd a hur salvedigueah ; èl pe vèmb tantét én ur mod-benac. Doué ne refus jamæs é assistance d’er-ré hé goulèn, ha ne bermettou quet ma vehèmb tantét mui eit n’eèllamb feahein. Dihoallet ha pedet guet eun ne gouéheheoh én tantation, é-mé hur Salvér.
3.° A pe dostér d’er Sacremanteu, pé ma fal demb hur bout contrition a hur péhedeu. Rac n’hur bou quet er gontrition-ze a hanamb hun hunan ; ha ni e zeli hé goulèn guet Doué a greis hur halon.
4.° A pe vér clan, pé én un dangér-benac pé én ur misèr bras-benac, èl mei ur goal vlæad, ur brizél, ur guêrteri, ur vocèn... Pedet mé én hou ç’affliction, ha m'hou telivrou. A pe ouiamb é vai hun Nessan én dangér a hum goll hac a hum zannein. Pedet en eil eid éguilé, eit ma vehait salvét, é-mé S. Jâq.
Penaus-benac m’en dai en Ilisieu el léhieu destinét eit pedein, n’en dai quet rét bout attàu én-ai, nac attàu ar en eulin eit gobér ur bedèn vat. Doué e zou partout : eèllein e rér ehue partout hum adressein doh-t’ou. Petra e vir doh peb-unan é creis er sorb ag en affærieu hac en tracass ag el labour, a sehuel liès é speret hac é galon trema Doué ; a zezirein perpet pligein dehou, ha peèllad a en offancein ; a offrein dehou é boénieu, é chongeu, é gonzeu hac é ævreu ? Mar e hoès er malheur d’obér ur péhet-benac, goulènnet quentéh pardon guet contrition ha confiance : queméret er resolution de govessad prestan ma heèllehait : clasquet perpet gobér volanté Doué, hac èl-ce hui e bedou perpet. En hani ne cess quet a obér erhad, ne cess quet a bedein, é-mé S.Basil. Rac-ce é vènnai S. Paul m’en devezai en ol dud pedét partout.
Réd-è hoah trugairicad Doué quênd ha goudé er prèd, ha larèt ol assambl er pedènneu de noz ha de vitin, mar dai possibl. En amzér e laquér ol assambl de bedein Doué, ne vèrra quet en déuéh : ur bedèn groeit èl-ce, e tall mui eid el labour. M’el lar deoh, é-mé hur Salvér, mar hum accord deu ar en doar de bedein, ne vern petra e oulènneint, ind er receuou guet me Zad péhani-zou én Nean.
Mæs quênd er bedèn, disposet hou c’inean, é-mé er Speret-Santel ; de larèt-è, groeit un Act a gontrition a hou péhedeu ; hum laqueit é presance Doué, doh péhani é hét de gonz ; groeit un istim bras ag er péh e yét de oulèn guet-t’ou eid é hloër hac hou salvedigueah.
Bout-ç’ou deu-sort preparation d’er bedèn : er guettan e gonsist én ur vuhé vat ha santel, én ur zihoal a zisplige de Zoué dré chonge, na dré gonz, na dré zezir pé action. En eil e gonsist é terhel er chonge hac é hinteressèin er galon guet er péh e yér de larèt, hac é houlèn secour hac assistance er Speret-Santel. (Hui e gavou quemènt-ce éxpliquét ér hommancemand ag er Honsidérationeu santel, pé én eil-Parti ag er Vuhé devod).
Réd-è pedein é Hanhue Jesus-Chrouist, guet purtæd a intantion, guet attantion, guet humilité, guet fé ha confiance, guet tuemzér ha perseverance.
1.° Réd-è pedein é Hanhue Jesus-Chrouist ; de larèt-è, én union guet é vériteu. Rac n’eèllamb bout salvét meid é Hanhue Jesus-Chrouist. Rac-ce é hachihue en Ilis el lod-muyan a hé Oræsoneu dré er honzeu-men : Per Dominum, nostrum Jesum-Christum, &c. Dré Jesus-Chrouist hur Salvér, &c. Mæs ne bedamb é Hanhue Jesus-Chrouist, meid é quemènd ma houlènnamb treu agréabl de Zoué. Rac-ce, revè S., Augustin, er-ré e oulèn guet Doué treu e zilplige dehou, ne bedant quet dré Jesus-Chrouist, hac é prononcehènt-ind é Hanhue mil-gùéh durand ou fedèn.
2.° Réd-e pedein guet purtæd a intantion ; de larèt-è, ne faut goulèn meid er péh e eèll bout profitabl demb eit gloër en Eutru-Doué hac eit hur salvedigueah ; èl mei, ma vou hanàuét, carét ha chervigét guet en ol ; ma touguehèmb er victoër ar hur goal inclinationeu ; ma pratiquehèmb er vertuyeu e vanq demb.... Ne zeliamb goulèn en treu tamporel meid é quemènd ma heèllant chervige temp eid arrihue ér gloër éternel. Rac-ce goulèn vaillantiss, yéhæd eit hum daillein ér béd ; goulèn inourieu ha danné eit gobér chérvad, &c. e vehai goulèn treu ne veint quet accordét temb. Doué hur har raï eit ma rehai demb treu e chervigehai demb d’en offancein. Hilleih e bèd ehue hemb profitt er bet, rac ne ouiant na ne chongeant quet petra e oulènnant.
3.° Réd-è pedein guet attantion ; de larèt-è, ne zeliamb chongeal meid é Doué hac ér péh e oulènnamb guet-t’ou, guet eun ne gouéhehai ar-n’amb er rebræche e rai hur Salvér guharal d’er Juivèt : Er bobl ze em inour a vég ; mæs ou halon e zou peèl doheign. Diæz-è sur bout peèl é pedein hemb ne ya en isprit de valè : mæs mar dai en drespèt teoh é ha hou chonge él léh-aral, n’en dès quet a béhet. Mar dai dré hou c’oal, hui e ra faute : mar dai durand ur bedèn de béhani é hoh obligét, èl d’en Overèn, pé d’ur bénigèn ; é ma brassoh er péhet. A pt bedét, é-mé hur Salvér, hum dènnet én hou cambr ha chairret en or ; de larèt-è en or a hou calon, é-mé S. Augustin, eit ne zei nitra de zistroein hou speret ag er bedèn. Pedet bèrroh ; pedet liessoh : mæs pedet erhad peb-gùéh. É quemènt-tra e rehait, deziret pligein de Zoué, ha hui e bedou hemb arsàu, èl ma oulèn Jesus-Chrouist.
4.° Réd-è pedein guet humilité ; de larèt-è, hanàuein dirac Doué é homb ignorant, peur, clan, miserabl, nuah, ha ne véritamb meid é golèr. Èl-ce é pedai David, Mari-Magdelén, el Lair mat doh er Groès. En disposition-ze e vanq perpet d’er-ré e chom ag ou vat volanté ér stad a béhet ha ne brezant quet hum boéniein de hum dènn a nehou. Ou fedènneu e zou faus hac hipocrit, ha falein e ra dehai gobér goab a Zoué a pe hum adressant doh-t’ou guet un disposition e ouiant sur e zisplige dehou.
5.° Réd-è pedein guet fé ha confiance ; de larèt-è, réd-è credein é ma Doué puissant ha mad eit hur secour, hac en en dès volânté de rein demb er péh e oulènnamb, meit ma oulènnehemb erhad, ha ne oulènnehemb meid er péh e zoug d’é hloër ha d’hur salvedigueah. Jesus-Chrouist en dès ean larét : Ol er péh e oulènnehait guet fé én hou pedèn, e vou accordét teoh. Mæs èl n’eèllamb quet a hanamb hun hunan méritein é hræceu guet Doué, laquamb hun ol confiance é mériteu hur Salvér carantéus, péhani en dès larét : Mar goulènnét un dra-benac guet me Zad ém Hanhue, ean er rei deoh.
6.° Réd-è pedein guet tuemzér ha devotion ; de larèt-è, guet un disposition a garanté doh Doué, ha guet un dezir sincèr d’obér un implé mad ag é zonæzoneu. Ne rét quet paud a stad ag er péh e oulènnét, na calz a gas a hræceu Doué, mar ou goulènnèt guet lisidantæd, guet ur galon yein, ha marcè staguét doh er péhet. D’er-ré digas ha paressus é lar en Eutru-Doué : Prest on d’hou turel a mem bêg, rac n'en doh na tuèm na yein.
7.° Anfin rèd-è pedein guet perseverance ; de larèt-è, derhel mat de bedein beèd quene vehèmb cheleuèt. Doué eid aproein hur Fé hac hur honfiance, ne ra quet demb attàu hur goulèn ag er uéh quettan. Ean e vourr boud importunét dré hur pedènneu, hac e vènn ma houlennehemb liès ; ma clasquehemb, ma scoehemb ar en or ; ha ma n’accord quet-ean demb er péh e oulènnamb, rac ma huél ne vehai quet profitabl eid-omb, ean e ra demb un dra-benac gùel abrèd pé dehuehad, mar dalhamb mat de oulèn é-tré ma vou é volanté.
Bout-ç’ou treu e zeliamb goulèn guet Doué absolumant, ha ré-ral ne zeliamb goulèn meid idan condition. En treu e zeliér goulèn absolumand e zou er vuhé éternel hac en ol moyandeu eid arrihue én-hi. Par exampl, er remission ag er péhedeu, er vertuyeu, er græce de hanàuein ha d’accomplissein Gourhæmeneu Doué ha ré en Ilis, hac en deværieu a hur stad, &c. Doué ne refus jamæs en treu-ze d’er-ré ou goulèn èl ma faut.
En treu ne zeliér goulèn meid idan condition, e zou er-ré e eèll hur secour de hum santefiein ha de ounid en Nean, mæs n’en dint quet ur moyand necessær eid arrihue inou ; èl mei er madeu temporel, er yéhæd, en avantageu a gorv hac a speret, &c. Ne zeliamb dezirein na goulèn er-ré-ze meid idan condition ma vehènt profitabl eit hur salvedigueah. Ni e zeli memb pedein Doué d’ou refus temb, mar gùél é tehèmb d’abus a nehai eit en offancein.
Delièt-è ehue pedein er Uériès, en Ælèt hac er Sænt ; mæs non pas ér memb fæçon ma pedamb Doué. RaC ni e bèd Doué èl er vamèn ag en ol madeu de rein demb en treu a béré en hun nès dobér ; mæs ni e bèd er Uériès, en Ælèt hac er Sænt èl hun Avocadèt hac Amièt en Eutru-Doué de bresantein dehou hun dobérieu, ; ha de oulèn guenemb hac aveid-omb é Hanhue Jesus-Chrouist er græceu ha secourieu a béré en hun nès dobér. (Hui e gavou quemènt-ce éxpliquét hirroh én achémand ag en eil Parti ag er Vuhé devod).